't Wasseberger of Wasseberjer is 't (Oeas-Limbörgs-)Ripuarisch-Limbörgs euvergangsdialek zoeawie det wuuertj gespraoken in Wasseberg en ómgaeving. 't Dialek is al behuuerlik oeasteliker in karakter in vergelieking mit 't dialek van Effeld en 't Kerkener. Dit uutj zich veurnamelik in mieër r-sjoewheid. Wo me get wèsteliker nag euver hert kaltj, wuuertj det in Wasseberg al Hatt. E versjil mit 't Kerkener is det de aaj lang Germaanse ee en oo häör oearsprunkelike kwaliteit höbbe behaje; wo me in Kerke joet ""good"" en Bier ""beer"" zaet, sprèk me in Wasseberg nag van joot en Beer. 't Wasseberger duit aan gutturalisering en klinkerverkórting, waat me trögkvindj in wäörd wie Fröng ""vrunj"" (en ouch Kèngk ""kindj"" en Wèngter ""wintjer"") en Modder ""moder"" (en ouch Vadder ""vader""). Tupisch is ouch 't wäördje ues (spraek oet es oeës) veur ""oos"", wobie 'n ónverwachse diftongering plaats haet gevónje. Dees diftongering zuutj me ouch trögk in 't waord wue (woeë) veur ""wo"".

't Stadion woort in november 1999 mèt 'ne match tege FC Schalke '04 geopend oonder de naom Wagner & Partners Stadion. In 2005 mós Fortuna 't verkoupe aon 'ne projekoontwikkeleer. Wie de financieel probleme aonhele, trok ziech de sponsor trök, zoetot vaan 2008 tot 2009 't stadion gewoen Fortuna Stadion hètde. Sinds 2009 hètde 't evels Trendwork Arena, nao de nuie sponsor Trendwork Oetzendgróp. Trendwork góng in 2013 zelf failliet; mèt de nuie hoofsponsor Offermans Joosten Groep woort de naom Offermans Joosten Stadion. Nog in december vaan datzelfde jaor wisselde Fortuna weer vaan hoofsponsor; de nuie sponsor Fitland koch 't stadion ouch op, meh besloot ziene naom neet draon te verbinde.

1940 - Winston Churchill rich zich in ein radio-rede rechsjtreeks tot 't Italijaanse volk en hilt hun veur dat Mussolini hun in eine aorlog mèt Groat-Brittannië dreig te sjtorte, terwiel d'r traditioneel hechte vrundjsjapsbènj tösje de tweë lènj besjtaon.

De polletiek vaan Saint Pierre en Miquelon neump plaots in 'n stuctuur vaan 'n Frans euverzies gebeedsdeil mèt 'n parlemintaire representatieve democratie en 'n mierpartijestèlsel. Heibij is de Prizzedent vaan de territoriale raod 't hoof vaan de regering dewijl de oetveurende mach bij 't gouvernemint ligk. Ouch sjikke de eilande ein regeringslid nao de Franse Senaot.

Veldekes ieësjte wirk oet 1174 besjrieëf de laevesloup (vita; Latiens,'""laeve"") van Sintervaos, dae de petroeënheilige van Mestreech is. Sintervaos is 'nen Armeen, dae nao Lotharinge trèkt en biesjop van Tongere waert. Meh de zóndige Tongenare wende ziech va Servaas aaf dae nao Mestreech vlöcht, woeë hae vernumt dat God de Tongenare sjtraove wil mèt Attila d'r Hun. Servaas baejt bie 't graaf va Petrus om 't ónheil aaf te kiere, wat neet lökt mer hae krieg waal 'ne zilvere sjluuëtel woeëmèt hae de gedode Tongenare vergaeving sjinkt.